Vrou se liggaam in kar by Pta-kantoorblok gevindArgieffoto: SAPD/Facebook Die liggaam van ŉ 34-jarige vrou is Maandagoggend in ŉ motor in die parkeergebied van Boardwalk Office Park in Faerie Glen in die ooste van Pretoria opgespoor. Ao. Dave Miller, woordvoerder van die Garsfontein-polisie, het Dinsdag aan Maroela Media gesê inligting oor die saak is nog min, maar ŉ nadoodse ondersoek word vandag gehou om die oorsaak van haar dood te bepaal. “Die tyd en oorsaak van haar dood is nog nie bekend nie. Voorlopige ondersoek toon egter geen sigbare tekens van vuilspel nie,” het Miller gesê. Die Garsfontein-polisie doen ŉ geregtelike doodsondersoek. Die vrou se naam is nog nie bekendgemaak nie.